Inimväärikus

Inimväärikus (inglise keeles human dignity) on üks Riigikohtu tunnustatud põhiseaduslikest aluspõhimõtetest, mille kohaselt ei tohi isikut muuta riigivõimu objektiks.M. Ernits, J. Jäätma (2017). Põhiseaduse aluspõhimõtted ja riigikorraldusõigus. J. Sootak (toim.). Õigus igaühele (72−134). Tallinn: Juura. See põhimõte on sätestatud Eesti Vabariigi põhiseaduse paragrahvis 10.Eesti Vabariigi põhiseadus. – Riigi Teataja, RT I, 15.05.2015, 2. 

Inimväärikuse põhielemendid on kehaline puutumatus, inimväärsed elutingimused, inimeste õiguslik võrdsus, isiku identiteedi säilimine, vabaduspõhiõiguste alus ning menetlus. Riigikohus on korduvalt öelnud, et inimväärikus on kõigi isiku põhiõiguste alus ning põhiõiguste ja -vabaduste kaitse eesmärk.Riigikohtu halduskolleegiumi otsus 3-3-1-2-06, p 10; Riigikohtu halduskolleegiumi otsus 3-3-1-14-06, p 11.

Inimväärikus on rahvusvaheliselt tunnustatud põhimõte. Peale põhiseaduse on inimväärikus kui aluspõhimõte sätestatud ka Euroopa Liidu põhiõiguste harta artiklis 1.Euroopa Liidu põhiõiguste harta. https://eur-lex.europa.eu/legal-content/ET/TXT/?uri=CELEX%3A12016P%2FTXT (29.10.21).  Inimväärikusele on viidatud ka ÜRO inimõiguste deklaratsiooni preambulis ja artiklis 1,ÜRO inimõiguste ülddeklaratsioon. https://vm.ee/et/uro-inimoiguste-ulddeklaratsioon (29.10.2021). samuti ÜRO põhikirja preambulis.Ühinenud Rahvaste Organisatsiooni põhikiri ning Rahvusvahelise Kohtu Statuut. – Riigi Teataja, RT II 1996, 24, 95.

Kõige enam levinud on inimväärikuse negatiivne definitsioon, mille kohaselt ei tohi isikut muuta riigivõimu objektiks, vaid teda tuleb kohelda kui subjekti. See tähendab, et isiku õigustega tuleb arvestada ega tohi muuta teda riigivõimu ees kaitsetuks.

 Kehaline puutumatus 
Kehalise puutumatuse kaitse on sõnastatud põhiseaduse § 18 lg-s 1, mille järgi ei tohi kedagi piinata, julmalt või väärikust alandavalt kohelda ega karistada. Kehalise puutumatuse kaitse argumenti on kasutatud vangide inimväärsete elutingimuste tagamiseks.Ü. Madise jt (toim). Eesti Vabariigi põhiseadus. Kommenteeritud väljaanne. 5., täiend. vlj. Tartu: Iuridicum, 2020.

 Inimväärsed elutingimused 
Inimväärsete elutingimuste tagamine tuleneb põhiseaduse § 28 lg-st 2, mis sätestab õiguse riigi abile puuduse korral. Riigikohus on sõna "puudus" defineerimisel lähtunud esmavajadustest, mille hulka kuuluvad:

 piisava toidu ja ilmastikule vastava riietuse olemasolu
 magamisase, mis peab olema külmal aastaajal köetud ruumis
 elementaarsed hügieenitarbed ja pesemisvõimalus
 elementaarne meditsiiniabi
 toimetulekut võimaldav haridus.

 Inimeste õiguslik võrdsus 
Inimeste õiguslik võrdsus on sätestatud põhiseaduse § 12 lg-s 1. Tegemist on võrdsuspõhiõigusega, mis on tihedalt seotud inimväärikusega. Selle põhimõtte kohaselt on keelatud näiteks diskrimineerimine, orjandus, klassiühiskond ning inimkaubandus.

 Isiku identiteedi säilitamine 
Isiku identiteedi säilitamine tuleneb põhiseaduse §-st 26, milles on sätestatud õigus eraelu puutumatusele. Riigikohus on inimväärikuse mõiste defineerimisel maininud õigust informatsioonilisele enesemääramisele ja inimlikule identiteedile.Riigikohtu kriminaalkolleegiumi otsus 3-1-1-80-97, p I.

 Vabaduspõhiõiguste alus 
Inimväärikus tagab igaühele vabaduse ise otsustada ning on seega vabaduspõhiõiguste alus. Inimväärikus seostub üldise vabaduspõhiõigusega, mis on sätestatud põhiseaduse § 19 lg-s 1, ja teiste eriliste vabaduspõhiõigustega põhiseaduse kataloogis. Tihtipeale võib inimväärikust kasutada ka näiteks argumendina, et tõrjuda isikute vabaduse liigset piiramist.

 Menetlus 
Menetlus seostub inimväärikuse negatiivse definitsiooniga, mille kohaselt peab riigivõim kohtlema isikut kui subjekti. See tähendab eelkõige, et menetlusse tuleb kaasata ja ära kuulata kõik isikud, kelle õigusi piiratakse. Seejuures seostub menetluse tagamise aspekt hea halduse tavaga, mis on sätestatud põhiseaduse §-s 14 ning mis kätkeb muu hulgas üldist põhiõigust korraldusele ja menetlusele.

 Viited 

Kategooria:Inimõigused